**Gĩtĩo kĩa Ngoro thingu ma ya Yesu 24-06-2022**

Mũthĩ wa gatano ya mbere, thutha wa gũkũngũĩra thigũkũ ya ũki wa Mwoyo utheru, nĩrĩo akristiano agatoreki thĩ yothe makoragwo magĩkũngũĩra gĩtĩo kĩa Ngoro thingu ma ya Yesu. Thĩinĩ wa mwaka ũyũ, thigũkũ ĩno ĩrĩa ĩrĩ thĩinĩ wa kalenda ya Kanitha Gatore, yakũngũagĩrwo wa gatano tarĩki 24-06-2022 thĩ yothe. Ngoro thingu ya Yesu ĩtũrutaga atĩ Ngai nĩ atwendete, ota ũrĩa mũrata endaga mũrata nake, kana mũciari endaga mwana wake. Yesu Kristũ arĩ na Ngoro ya rwendo rũnene kũrĩ ithuĩ na nikĩo okire thĩ nĩguo akue nĩ ũndũ wa mehia maitũ.

Thĩinĩ wa Ndayoceeci ya Murang’a, akristiano aria nĩ amemba a kĩama kĩa Ngoro thingu ma ya Yesu, nĩ maragĩire na ihinda rĩa gũkũngũĩra thigũkũũ ĩno marĩ hamwe, mũciĩ-inĩ mũnene wa Ndayoceeci ĩno nĩkuo *Cathedral Parish*. Igongona rĩĩrĩ rĩatongoretio nĩ *Vicar General* wa Ndayoceeci ĩno nĩwe Very Rev. Fr. Charles Kibe. Kĩama gĩkĩ gwa kahinda gaka kĩrĩ na arũmĩrĩri kuma mĩceeni ikũmi na ithano thĩinĩ wa Ndayoceeci ya Murang’a. Kĩama gĩkĩ kĩratongorio nĩ Rev. Fr. Peter Boro thĩinĩ wa Ndayoceeci ya Murang’a kũrĩa nake George Njoroge nĩwe mũikarĩri wa kĩama gĩkĩ thĩinĩ wa bũrũri wa Kenya ũrĩa onake arekinyĩtie o igongona-inĩ o rĩu. Arĩa angĩ marekinyĩtie igongona-inĩ rĩrĩ nĩ amwe a amemba a kĩama gĩkĩ thĩinĩ wa Ndayoceeci nene ya Nairobi.

Thĩinĩ wa Igongona ta rĩrĩ, nĩ gũtabanagio maũndũ merĩ, wa mbere nĩ kwamũra amemba erũ kana erutĩri eerũ (*Consecration*) na wa kerĩ nĩ *commissioning*. Wamũrani ũyũ thĩinĩ wa igongoona rĩu nĩguo ũrarĩ wa mbere thĩinĩ wa Ndayoceeci ya Murang’a.

**Nĩ andũ arĩkũ mamũragwo (Consecration)?**

Mũkristiano o wothe wa kwamũrwo thĩinĩ wa gĩkundi gĩkĩ nonginya akorwo ahetũkĩte ikĩro itiganĩte.

1. Mũkristiano nonginya akorwo akĩamũkĩra
2. Mũkristiano nonginya akorwo akĩrũmĩrĩra *seminar* cia mĩeri kenda ta ũrĩa ibangĩto nĩ gĩkundi gĩkĩ gũtarĩ gũtigithĩria na akorwo ena ũgĩ wa mathomo maya.

**Nĩ andũ arĩkũ mahĩtũkagĩra *commissioning*?**

Nĩ kũrĩ akristiano mendete gĩtĩo kĩa Ngoro thingu ma ya Yesu na makenda gũkorwo marĩ arũmĩrĩri a kĩama kĩa Ngoro thingu ma ya Yesu no nĩ ũndũ wa mĩhĩnga mwanya mwanya thĩinĩ wa mũtũrĩre wa mũkristũ ũyũ, akristũ aya magakorwo matihingũrĩirwo wamũkĩri wa Eukarĩstia.

Thĩinĩ wa kanitha Gatoreki, gĩtio kĩa Ngoro thingu ma ya Yesu nĩ kĩa bata mũno. Erutĩri a kĩama kĩa Ngoro thingu ma ya Yesu nĩ abata mũno. Kũringana na George Njoroge akĩaria igongona-inĩ rĩu, erutĩri aya nomakorwo matekũoneka mũno, no nĩmakoragwo manyitĩrĩire kanitha na mahoya, kuma kũhoera abatĩrĩ na atongoria othe a kanitha kinya maũndũ ma ũthii wa nambere thĩinĩ wa kanitha Gatoreki.